It-titlu tar-rakkont tal-lum ma ħsibtux jien imma huwa l-isem tal-ktieb li ħareġ mill-pinna tal-Kmandant tal-Qawwa Navali Brittanika Ewan Montagu. The Man Who Never Was inkiteb fl-1953 u jirrakkonta kif issawret idea li żviluppat f'Operation Mincemeat, waħda mill-aktar operazzjonijiet makakki tas-servizzi sigrieti Brittaniċi biex żgwidaw lill-għadu Nażista waqt mument mill-aktar kruċjali matul it-Tiena Gwerra Dinija. Fl-għodwa tat-30 ta' April 1943 Josè Antonio Rey Maria ħareġ bid-dgħajsa kif kien jagħmel kuljum biex jistad għas-sardin ħalli wara jbigħu fis-suq ta' Huelva, il-belt marittima Spanjola fir-reġjun ta' Andalusia. Ftit wara d-disgħa Josè lemaħ oġġett imdaqqas f'wiċċ il-baħar; qadef ftit ieħor biex jiġi qribu u ħa ħasda kbira malli ntebaħ li l-oġġett kien raġel bla ħajja. Josè nnota li l-katavru kien liebes uniformi taħt il-ġakketta tas-salvataġġ, dlonk tellgħu fid-dgħajsa u wasslu lura lejn ix-xatt biex jirrapporta s-sejba li għamel lill-awtoritajiet. Għalkemm Spanja żammet ruħha apparentament newtrali matul it-Tieni Gwerra kien fatt magħruf li r-reġim faxxista fil-gvern kien jissimpatizza mal-ideali ta' Adolf Hitler u għaldaqstant Spanja serviet ta' bejta għall-Abwehr, ix-xibka ta' spjunaġġ Nażist. Tobba Spanjoli li eżaminaw il-katavru nnotaw li r-raġel kien miet mgħarraq għax instabulu traċċi ta' ilma fil-pulmun għalkemm kien diġà fi stat avvanzat ta' dekompożizzjoni. Mid-dokumenti ta' identità li nstabulu fuqu saru jafu wkoll li kien il-Maġġur William Martin uffiċjal tal-Qawwa Navali Brittanika. Ġew mgħarrfa b'dan l-awtoritajiet navali Brittaniċi u tlett ijiem wara l-Maġġur Martin tqiegħed għall-mistrieħ ta' dejjem fiċ-Ċimiterju Nuestra Senora ta' Huelva bl-unuri militari mistħoqqa lilu. Issa kien jonqos biss li tintradd lura lill-Brittaniċi bagalja sewda b'dokumenti fiha li nstabet ikkatenata m'id il-mejjet Maġġur Martin. Dil-bagalja nżammet f'idejn il-Qawwa Navali Spanjola u ħadd ma seta' jara x'fiha sakemm tiġi rritornata għand is-sidien leġittimi tagħha. Madankollu, appena l-aġenti sigrieti Nażisti xammew li l-uffiċjal Ingliż seta' kien messaġġier qed iġorr dokumenti sensittivi wisq biex jinġarru mod ieħor inħakmu minn ferneżija u bdew jikkonġuraw kif sa jmiddu jdejhom fuqha. Biex tkompli tagħqad, il-kwartieri ġenerali tal-Abwehr interċettaw messaġġ kodifikat tas-servizzi sigrieti Brittaniċi li kienu qed jitolbu l-għajnuna tal-alleati sabiex tinstab bagalja sewda b'dokumenti sensittivi ħafna ġo fiha. Sadanittant, l-awtoritajiet Spanjoli bagħtu l-bagalja tal-Maġġur Martin lejn Madrid fejn inqaflet ġo kaxxaforti. Imma din is-sigurtà kollha ma kienet tfisser xejn għal ċertu Maġġur Karl-Erich Kuhlenthal, meqjus bħala l-aktar spjun fdat minn Adolf Hitler innifsu, għax b'mod jew ieħor irnexxielu joħroġ il-bagalja mill-kaxxaforti, ħareġ id-dokumenti minn ġo envelop, ħadilhom ir-ritratti u reġa' poġġa kollox lura kif kien. F'temp ta' ftit ġranet dawn ir-ritratti kienu fuq l-iskrivanija ta' Hitler ġewwa Berlin. Fit-12 ta' Mejju 1943, 12–il jum wara s-sejba tal-katavru, iċ-ċentru sigriet ta' dekodifikazzjoni fi Bletchley Park, l-Ingilterra interċetta messaġġ tal-ogħla kmand militari Ġermaniż li kien jgħid: "Il-kmandanti kollha fil-Mediterran ordnati jħejju ruħhom għal assalt mill-alleati fuq il-Greċja." Is-servizzi sigrieti Brittaniċi ġew notifikati immedjatament b'dan il-messaġġ biex jgħadduh lill-Prim Ministru Winston Churchill. Dakinhar Churchill irċieva telegramma mingħand l-ispjuni tiegħu li kienet tgħid: "Mincemeat belgħuh bis-sunnara b'kollox!" Jekk qed taħseb li hawn xi logħba fin-nofs ta' dan kollu għandek raġun! Biex inkompli nirrakkuntalek x'kienet dil-biċċa xogħol irridu ninżlu f'kamra soffokanti u mudlama fil-kantina taħt il-bini tal-Ammiraljat f'Whitehall Londra, lura fl-1942 fejn insibu lill-RAF Flight Lieutenant Charles Cholmondeley u lil Ewan Montagu nnifsu li dak iż-żmien kien Naval Lieutenant Commander; it-tnejn fis-servizz tal-ispjunaġġ Brittaniku. It-telfa kbira li l-Ġermaniżi ġarrbu fl-Afrika ta' Fuq fis-sajf tal-1942, fetħet beraħ il-possibbiltà lill-alleati biex jagħmlu assalt u invażjoni fuq it-territorju Mediterranju tal-Ewropa okkupat min-Nażisti. B'mod unanimu l-alleati qablu li l-assalt isir fuq Sqallija għall-fatt li setgħet tintlaħaq faċilment minn truppi mibgħuta minn Malta u mit-Tuneżija, l-eqreb żewġ punti alleati tat-tluq. Il-pjanijiet ta' Operation Husky (l-invażjoni ta' Sqallija) saru f'segretezza kbira. L-operazzjoni kellha tinvolvi għadd kbir ta' reġimenti ffurmati minn eluf ta' suldati għaldaqstant kienet kwistjoni ta' ħajja jew mewt li jinħoloq pjan ta' devjazzjoni sabiex Operation Husky tirnexxi. Wara li studjaw il-pjan tagħhom bir-reqqa li ironikament semmew Operation Mincemeat, Montagu u Cholmondeley għaddew għall-fażi li jmiss jiġifieri li "jiddubbaw" katavru ta' raġel żagħżugħ li possibilment miet mgħarraq. Fit-28 ta' Jannar 1943 tabib tal-fiduċja għarrafhom li aktarx kien sabilhom dak li riedu ġewwa l-isptar St Pancras ta' Londra. Il-mejjet kien Glyndwr Michael, raġel minn Wales ta' madwar 34 sena li miet ftit jiem wara li bela' velenu tal-ġrieden; bejn bil-velenu u bejn b'pnewmonja li kellu fuqu, il-pulmun tiegħu kien mimli ilma. L-imsejken raġel kien spiċċa bla xogħol u bla saqaf fuq rasu konsegwenza ta' dipressjoni li kien qed ibati minnha. Fil-fażi suċċessiva Montagu u Cholmondeley riedu jibnu identità falza u passat fittizju għal Glyndwr Michael u għalhekk semmewh William Martin fir-rank ta' Maġġur tar-Royal Marines. Martin kellu familja, kien għarus lil Pam u kien iġorr ir-ritratt tagħha fil-kartiera kull fejn imur. Fi bwietu tpoġġietlu riċevuta awtentika mingħand ġojjellier Londiniż għax-xiri ta' ċurkett tal-għerusija kif ukoll ittra mingħand direttur maniġerjali veru ta' Lloyd's Bank tfakkru li l-bank kien qed jitlef il-paċenzja dwar somma flus mislufa lil Martin. Dawn kienu wħud mid-dettalji li ġew studjati b'attenzjoni kbira sabiex jagħtu "ħajja" lill-katavru. Iżda d-dokumenti li l-Maġġur William Martin kellu fil-bagalja kienu l-lixka li tħoll u torbot kollox. Biex ma jkun hemm l-ebda dubju ta' awtentiċità inkitbu sensiela ta' ittri minn Ġeneral Archibald Nye nnifsu indirizzati lill-ħabib tiegħu Ġeneral Sir Harold Alexander, kmandant tat-truppi alleati fl-Afrika ta' Fuq, fejn fost affarijiet oħra Nye qed jgħid lil Alexander li l-invażjoni hija qrib u sa ssir mill-Greċja u Sardinja. Fost il-kummenti tiegħu Nye kiteb li: "Ninsabu fiduċjużi li lill-Ġermaniżi bellagħnihielhom li sa ninvadu minn Sqallija!" Nye spiċċa l-korrispondenza tiegħu jispjega lil Alexander li minħabba s-sensittività tal-kontenut tal-ittri huwa kien qed juża lill-Maġġur William Martin bħala messaġġier tiegħu. Il-katavru ta' Glyndwr Michael imlibbes l-ilbies ta' fizzjal navali ntefa' fil-baħar Spanjol minn fuq is-sottomarin HMS Seraph għall-ħabta tal-erbgħa u nofs ta' dik l-għodwa f'April 1943 u tħalla jitbandal mal-kurrent sakemm instab mis-sajjied Josè. Operation Mincemeat salvat eluf ta' ħajjiet ta' suldati alleati billi żammet l-għadu aljenat jgħasses ix-xtut żbaljati; meta l-Ġermaniżi ndunaw bl-iżball kien tard wisq u konsegwenza t'hekk f'temp ta' ġimgħa Sqallija kollha ntrebħet mill-alleati. Fl-1998, il-Commonwealth War Graves Commission waħħlet irħama ġdida fuq il-qabar ta' Glyndwr Michael fi Huelva, Spanja li tgħid: "Glyndwr Michael serva lil pajjiżu bħala Maġġur William Martin."